# Swyddog Datblygu

## Disgrifiad o'r Rôl

|  |  |  |
| --- | --- | --- |
| Graddfa gyflog: |  | D |
| Cyfeirnod: |  | DO |
| Tîm: |  | Y Celfyddydau |
| Adrodd i'r: |  | Rheolwr Portffolio |
| Rheoli staff: |  | Dim cyfrifoldebau rheoli staff |
| Lleoliad: |  | Hyblyg - gellir gweithio o unrhyw un o swyddfeydd Cyngor Celfyddydau Cymru |
| Teithio: |  | Cyson |

### Cyngor Celfyddydau Cymru

Mae Cyngor Celfyddydau Cymru'n elusen annibynnol, a sefydlwyd drwy Siarter Brenhinol ym 1994. Corff a Noddir gan Lywodraeth Cymru ydyn ni, a Llywodraeth Cymru sy'n penodi ein haelodau.

Llywodraeth Cymru sy'n darparu'r rhan fwyaf o'n cyllid. Rydyn ni'n dosbarthu cyllid gan y Loteri Genedlaethol hefyd, ac yn codi arian ychwanegol ar gyfer y celfyddydau lle gallwn ni o amrywiaeth o ffynonellau'r sectorau cyhoeddus a phreifat.

Mae gennym olygon uchelgeisiol ar gyfer y celfyddydau yng Nghymru. Ein gweledigaeth yw creu Cymru greadigol lle mae'r celfyddydau wrth galon bywyd a llesiant y genedl, gan wneud ein gwlad yn lle cyffrous a bywiog i fyw, gweithio ac ymweld â hi. Mae llwyddiant ein gweledigaeth yn dibynnu ar ddychymyg a chreadigrwydd ein hartistiaid, ansawdd eu gwaith a'r ymdrechion a wneir i estyn allan ac ysbrydoli cynulleidfaoedd. Rydyn ni'n gweithio i greu amgylchedd lle gall artistiaid uchelgeisiol a blaengar dyfu a llewyrchu, lle gall cynifer o bobl â phosibl fwynhau a chwarae rhan yn y celfyddydau.

### Ein gwerthoedd

Fel corff cyhoeddus, mae disgwyl i ni gynnal y safonau uchaf o ran atebolrwydd a bod yn agored. Rydyn ni'n gwerthfawrogi creadigrwydd ac arloesi hefyd. Mae ein staff yn aml yn cydweithio mewn grwpiau a thimau i gyflawni ein rhaglenni gwaith. Rydyn ni'n gosod pwyslais arbennig ar weithio mewn ffordd hyblyg a chydweithredol, ac rydyn ni'n cefnogi ein staff i feithrin a datblygu'r sgiliau hyn.

### Am y rôl

Y Swyddogion Datblygu yw asiantau cyflawni lleol ein polisïau a'n strategaethau cenedlaethol ar gyfer y celfyddydau. Nhw yw'r prif bwynt cyswllt ar gyfer unigolion a sefydliadau sydd am gael cymorth, cefnogaeth neu gyllid gennym.

Pwyslais y Swyddogion Datblygu yw bod yn adnodd hyblyg o ran arbenigedd datblygu'r celfyddydau â'r gallu i weithredu ar draws amrywiaeth o wahanol ddisgyblaethau. Bydd union ddyraniad y prosiectau a'r tasgau'n amrywio o un adeg i'r llall. Yn dibynnu ar eu sgiliau a'u harbenigeddau penodol, gall Swyddogion Datblygu ddisgwyl cael eu rhoi ar waith ar draws portffolio cyfrifoldebau Tîm y Celfyddydau. Mae'r rhain yn amrywio ar draws y gwahanol sefydliadau ac unigolion creadigol rhyngwladol a lleol.

Caiff gwaith y Swyddog Datblygu’n ei fentora a'i arwain gan Benaethiaid neu Reolwyr Portffolio a/neu aelodau o'r Uwch Dîm Arwain.

Felly mae'n bosibl y bydd gan Swyddog Datblygu amrywiaeth o gyfrifoldebau o fewn y tîm a fydd yn cynnwys rhai o'r canlynol:

* 'pecyn' o arbenigeddau ym maes y celfyddydau neu rai proffesiynol (e.e. y celfyddydau perfformio, crefftau, ymchwil, cymuned) a meithrin gwybodaeth am sectorau
* cynnal maes polisi penodol (e.e. rhyngwladol, ymchwil, pobl ifanc)
* rôl ddaearyddol (e.e. rhanbarth o Gymru)
* cynghori ar bob cam, o geisiadau am gyllid i fonitro cyflawniad
* cynnig cyngor arbenigol a chymryd rhan mewn cyfarfodydd penderfynu ar gyllid
* gweld gwaith, a datblygu gwybodaeth ac arbenigedd
* paratoi a rheoli contractau, tendrau neu geisiadau am gyllid dan arweiniad
* bod yn berson cyswllt ar gyfer aelodau dynodedig o bortffolio PCC

Fel aelod o dîm y Celfyddydau:

Gall Swyddogion Datblygu ddisgwyl chwarae rhan ym mhob agwedd ar ein gwaith datblygu, gan ddefnyddio arbenigedd yn ymarferol ym meysydd dadansoddi, cynghori, datblygu, gwerthuso'n feirniadol, darparu adborth a mynegi barn.

Gellir gofyn iddynt gynorthwyo artistiaid a sefydliadau'r celfyddydau i ddatblygu eu gwaith yn lleol, yn rhanbarthol, yn genedlaethol ac yn rhyngwladol ar adegau. Byddant yn cynnig cyngor ar ddeall ein prosesau ariannu.  Mae Swyddogion Datblygu'n cyfrannu at ein prosesau rheoli grantiau trwy, ar wahanol gamau yn y broses, meithrin darpar ymgeiswyr neu gynnig cyngor arall ar ddatblygu'r celfyddydau, cyfrannu at wneud penderfyniadau am grantiau, cynnig adborth a monitro cynnydd.

Bydd gan swyddogion rôl allweddol i'w chwarae wrth feithrin potensial cleientiaid a phrosiectau, a hyrwyddo prosiectau sy'n diwallu sialensiau ein strategaeth datblygu'r celfyddydau *Ysbrydoli*.

Bydd Swyddog Datblygu'n dod i gysylltiad ag amrywiaeth o gleientiaid a chelfyddydau. Gall hyn amrywio o fod â chyfrifoldeb dros un maes neu ardal benodol, i gynnal perthnasau â grŵp o gleientiaid a/neu awdurdodau lleol, neu feithrin datblygiad gwaith rhyngwladol a chyflawni rhaglenni. Bydd y Swyddogion Datblygu'n hwyluso amrywiaeth o rwydweithiau, o waith rhyngwladol, artistiaid unigol a grwpiau o leoliadau, i hyrwyddwyr yn y gymuned ac asiantaethau sy'n gweithio ym maes adfywio.

Gall, a dylai Swyddogion fod yn barod i weithio ar eu pennau eu hunain i gyfleu buddiannau Cyngor y Celfyddydau i'n rhwydweithiau’n achlysurol.  Gwneir hyn ar y cyd â Phennaeth, Rheolwr Portffolio a/neu aelod perthnasol o'r UDA ac o dan arweiniad y person hwnnw.

Bydd Swyddog Datblygu'n cymryd rhan wrth ddatblygu meddylfryd strategol a gwaith prosiect ar gyfer Cyngor y Celfyddydau.  Gall feddu ar rôl unigol o fewn grŵp prosiect neu dîm i ymchwilio, datblygu neu gyflawni maes gwaith neu bolisi.  Darperir y fframwaith ar gyfer y gwaith yma dan gefnogaeth ac arweiniad y Pennaeth, Rheolwr Prosiect neu'r aelod perthnasol o'r Uwch Dîm Arwain.

Bydd yr holl weithgareddau hyn wedi cael eu clustnodi trwy brosesau cynllunio gwaith blynyddol.

### Prif gyfrifoldebau

Polisi – cyfrannu gwybodaeth a phrofiad at ddatblygiad polisi a strategaeth.

Gwybodaeth arbenigol – darparu gwybodaeth a deallusrwydd arbenigol am sector y Celfyddydau yng Nghymru a'r cyd-destun diwylliannol ehangach, a all gynnwys ffocws ar:

* gelfyddyd, rhaglen a/neu ardal ddaearyddol
* datblygiad sefydliadol a busnes
* mewnbwn i Ddatblygiad y Sector neu grwpiau prosiect eraill.

Cyflawni prosiectau – cyfrannu fel aelod o dîm, neu arwain ar agweddau ar weithgarwch prosiect a ddirprwyir gan Reolwr y Prosiect, er mwyn:

* cyflawni tasgau a phrosiectau ar draws meysydd dynodedig portffolio o weithgarwch (caiff hyn ei bennu trwy ein proses gynllunio)
* helpu artistiaid a sefydliadau'r celfyddydau i ddatblygu eu potensial creadigol.

Bydd union ddiffiniad y cyfrifoldebau'n amrywio o bryd i'w gilydd ac yn unol â'r blaenoriaethau a'r prosiectau a glustnodir yn ystod ein prosesau cynllunio corfforaethol.

Cyngor a gwybodaeth – darparu cyngor a gwybodaeth arbenigol ar ddatblygiad y celfyddydau trwy:

* ymateb i geisiadau am gymorth neu gyngor ar ddatblygu'r celfyddydau a chyllid grant
* cyfrannu at gymorthfeydd ac achlysuron cynghori
* ymchwilio, datblygu a pharatoi gwybodaeth a deunyddiau briffio
* gweithio gyda chydweithwyr i hyrwyddo a lledaenu gwybodaeth am fentrau strategol Cyngor y Celfyddydau.

Cysylltu – datblygu, hyrwyddo a chynnal perthnasau cydweithredol ag artistiaid, sefydliadau'r celfyddydau a phartneriaid perthnasol ar draws y sectorau cyhoeddus, preifat ac elusennol, gan gynnwys awdurdodau lleol a phartneriaid o'r tu hwnt i sector y celfyddydau.

Mynychu rhwydweithiau a ffora.

Monitro ansawdd – darparu gwybodaeth arbenigol i helpu i fonitro sefydliadau'r celfyddydau a gweithgarwch celfyddydol (yn enwedig fel swyddog arweiniol ar gyfer Portffolio Celfyddydol Cymru a phrosiectau a ariennir gan y Loteri) gan gynnwys:

* cydgysylltu â Chydweithwyr Celfyddydol
* arwain cyfarfodydd Cytundebau Ariannu'r Portffolio Celfyddydol (gan gynnwys drafftio Cytundebau Cyllid Refeniw)
* monitro perfformiad gweithredol carfan o sefydliadau Portffolio Celfyddydol Cymru
* cynhyrchu adroddiadau Adolygu'r Celfyddydau
* drafftio cynnwys Adroddiadau Radar lle bo angen
* cyfrannu at y gwaith o asesu cynlluniau busnes
* gweld ac adrodd ar waith a gweithgarwch celfyddydol
* monitro pob agwedd ar berfformiad, gan amlygu ac asesu meysydd datblygu a risgiau
* monitro cyflawniad prosiectau sy'n cael eu hariannu â chyllid y Loteri, gan gynnwys awdurdodi taliadau, cymeradwyo amodau ychwanegol ar grantiau, rhoi sêl bendith i adroddiadau cwblhau.

Cyllid – cynorthwyo defnydd effeithiol o gyllid Cyngor y Celfyddydau trwy:

* ddarparu cyngor a gwybodaeth arbenigol ar geisiadau grant trwy gydol y broses
* cymryd rhan mewn cyfarfodydd lle gwneir penderfyniadau dyfarnu grantiau
* darparu adborth clir ar gyfer ymgeiswyr a chydweithwyr
* monitro datblygiad prosiectau.

Eiriolaeth – hyrwyddo proffil cadarnhaol o Gyngor Celfyddydau Cymru a'r gweithgareddau y mae'n eu cefnogi.

Cynorthwyo cydweithwyr yng Nghyngor y Celfyddydau i ymateb i ymgynghoriadau ar faterion polisi.

Cydymffurfiaeth gorfforaethol – dilyn y polisïau hynny sy'n amddiffyn Cyngor y Celfyddydau a'i staff rhag datguddiad posibl i risgiau a digwyddiadau adroddadwy. Mae'r rhain yn cynnwys Atal Twyll, y Rheoliad Cyffredinol ar Ddiogelu Data, Safonau'r Gymraeg, Llesiant Cenedlaethau'r Dyfodol a Seiberddiogelwch/defnyddio TGCh. (Diffinnir cyfrifoldebau'r staff ym mholisïau perthnasol Cyngor y Celfyddydau.)

Dyletswyddau ychwanegol – unrhyw ddyletswyddau rhesymol sy'n gyson â'r uchod.

### Gwybodaeth, profiad a nodweddion

Rydym am ddenu i'r sefydliad pobl sydd â diddordeb ym myd y celfyddydau, ymrwymiad i egwyddorion gwasanaethau cyhoeddus agored ac atebol, a'r ddawn i weithio gydag amrywiaeth eang o gwsmeriaid. Rydyn ni'n credu mewn gosod y safonau uchaf ym mhob agwedd ar ein gwaith. Felly mae pob aelod o staff yn gennad i'r cwmni ac rydyn ni'n disgwyl i bawb barchu a chynnal ein henw da.

Ein nod yw bod yn sefydliad arloesol a blaengar. Rydyn ni am i'n staff gydweithio â'i gilydd er mwyn sicrhau ein bod ni'n effeithlon, yn effeithiol ac yn ddefnyddiol.

Rydyn ni'n ei chymryd yn ganiataol y bydd ein staff yn hyfedr wrth reoli gweinyddiaeth bob dydd ac y byddant wedi datblygu sgiliau trefnu da. Am hynny, mae diddordeb penodol gennym mewn staff sy'n gallu gweithio'n hyblyg gan ddefnyddio'u dychymyg i fynd i'r afael â'r sialensiau a fydd yn eu hwynebu - staff sydd â'r fenter a'r egni i lewyrchu mewn amgylchedd gwaith prysur, ac sy'n cael boddhad o gyflawni targedau uchelgeisiol ac ymestynnol.

Yn ogystal, mae'r rôl yma'n gofyn am y wybodaeth, y profiad a'r nodweddion penodol canlynol. Caiff ymgeiswyr eu hasesu yn erbyn y meini prawf hanfodol a dymunol a bennir isod:

|  |  |  |
| --- | --- | --- |
|  | **Hanfodol** | **Dymunol** |
| **Cymwysterau** | * Gradd ym maes y celfyddydau a/neu brofiad proffesiynol perthnasol ym myd y celfyddydau |  |
| **Gwybodaeth** | * Angerdd dros y celfyddydau a'r gallu i reoli mentrau a strategaethau sy'n datblygu blaenoriaethau Cyngor y Celfyddydau a'u rhoi ar waith * Gwybodaeth gadarn am y celfyddydau (gan gynnwys arferion cyfoes ym maes y celfyddydau a chelfyddydau Cymru) * Dealltwriaeth drylwyr am faterion cydraddoldeb a'u cymhwyso'n ymarferol yng ngwaith Cyngor y Celfyddydau * Profiad o lunio polisi cyhoeddus a rheoli prosiectau * Cynefindra â materion ariannol a busnes – y gallu i asesu a chyflawni diagnosis mewn perthynas â materion sefydliadol |  |
| **Sgiliau** | * Sgiliau TG a gweinyddol hyfedr * Sgiliau cyfathrebu rhagorol wrth siarad ac wrth ysgrifennu – y gallu i fod yn eiriolwr effeithiol, hygred a darbwyllol ac i feithrin a chynnal perthnasau effeithiol, yn fewnol ac yn allanol |  |
| **Profiad** | * Profiad ymarferol mewn maes celfyddydol mewn gyrfa flaenorol neu trwy addysg lefel gradd, neu a gafwyd trwy ddulliau eraill |  |
| **Nodweddion** | * Y gallu i reoli a chyflawni rhaglen amrywiol o brosiectau a thasgau * Ffocws ar ddeilliannau a'r penderfyniad i lywio prosiectau a thasgau hyd at eu cwblhau'n ymarferol * Y gallu i wneud penderfyniadau o fewn y fframwaith a sefydlwyd a dealltwriaeth o'r prosesau a'r gweithdrefnau o gylch y penderfyniadau hynny * Y gallu i ofalu am eich gwaith eich hun ac i weithio heb fawr o oruchwyliaeth uniongyrchol * Ymrwymiad i ddatblygiad proffesiynol parhaus * Y gallu a'r parodrwydd i deithio'n gyson ledled Cymru, y DU a/neu dramor, ac i weithio oriau anghymdeithasol pan fo angen |  |
| **Y Gymraeg** |  | * Rhuglder yn y Gymraeg (ysgrifenedig a llafar) |